Ауди А1
Ауди А1, интерне ознаке Typ 8X, је аутомобил који производи немачка фабрика аутомобила Ауди од 2010. године.

Историјат 
Ауди А1 је најмањи Аудијев модел, луксузно опремљен уз мноштво опција за персонализацију. Представљен је на салону аутомобила у Женеви 2010. године верзијом са троја врата. Верзија са петоро врата представљена је на салону у Лос Анђелесу новембра 2011. године, под називом sportback. Главни конкурент му је мини, али и јефтинији и сродни поло, ибица, фабија и рапид са којима дели Фолксвагенову PQ25 платформу. Производи се у Белгији у Аудијевом погону у граду Форест.

Године 2010, на Euro NCAP тестовима судара у верзији са троја врата, добио је максималних пет звездица за безбедност.

Ауди S1 и S1 sportback су спортске верзије, које су представљене 2014. године на салону аутомобила у Женеви. Стандардно су опремљени quattro погоном, односно погоном на сва четири точка. 

Редизај је урађен за 2015. продајну годину. Добио је нове фарове, маску хладњака и рестилизовани браник, а обе верзије, са троја и петора врата, дуже су за 2 цм. На задњем делу су уочљиве мање промене и своде се на измене стоп-светла и браника. Ентеријер је унапређен са новом верзијом мултимедијалног система, који има могућност вај-фај повезивања са више мобилних уређаја. На располагању су већи број опција за персонализацију аутомобила. У понуди је и опционо адаптивно ослањање, као и Drive Select опција помоћу које возач може да мења карактеристике погонског, управљачког и преносног система. Код мотора, новина је увођење троцилиндричних бензинских и дизел мотора.

Од погонских јединица, уграђују се бензински мотори од 1.0 TFSI троцилиндраш (82 и 95 КС), 1.2 TFSI (86 КС), 1.4 TFSI (122, 125, 140, 150 и 185 КС), 1.8 TFSI (192 КС) и 2.0 (231 и 256 КС) и дизел мотори од 1.4 TDI троцилиндраш (90 КС), 1.6 TDI (90, 105 и 116 КС) и 2.0 TDI (143 КС).

Галерија

Референце

Спољашње везе 

 Netcarshow: Audi A1 (2015) 

Аутомобили
Ауди
Мали аутомобили